text: Arrels alerta que l'increment dels lloguers a Barcelona els impedeix allotjar més persones sense llar - Social.cat
  Habitatge, Desigualtat social, Acció social
  Arrels alerta que l'increment dels lloguers a Barcelona els impedeix allotjar més persones sense llar
  Aquest 2019 la despesa de l'entitat en lloguer dels pisos serà un 20% més elevada que l'any passat
  Dilluns, 23 de desembre de 2019 | 11:15 h
  Un edifici de Barcelona | Arxiu
  El Robert, la Sharon, l'Armando i l'Abderrahman vivien al carrer a Barcelona i els darrers mesos han començat a viure en un pis d'Arrels. "Proporcionar allotjament estable és la millor manera de normalitzar i dignificar la vida de la persona", explica l'Ester Sánchez, responsable del programa de Suport.
  És important que tinguin la certesa que l'habitatge serà per a tota la vida. "Aquest compromís converteix en despesa estructural de l'entitat cadascun dels nous pisos que incorporem", assenyala Sánchez.
  A dia d'avui Arrels garanteix allotjament a 133 persones en 98 pisos i a 74 més en altres recursos. 51 dels pisos provenen del mercat de lloguer privat, "però cada vegada costa més trobar nous habitatges", assegura. L'increment del preu dels lloguers i la manca d'habitatge públic en són la causa.
  "A Barcelona cada vegada hi ha més persones que viuen al carrer i, per primera vegada, a Arrels tenim dificultats per poder llogar més pisos", lamenta Sánchez.
  Aquest 2019, Arrels preveu que la despesa en lloguer dels pisos serà un 20% més elevada que l'any passat (el 2018 van destinar-hi 333.410 euros).
  "Fins ara hem tingut la capacitat d'assumir més despesa però per primera vegada ens plantegem no agafar més pisos perquè potser no els podrem pagar, estem arribant al límit", afirma Ferran Busquets, director d'Arrels Fundació.
  En Jordi Gironella, voluntari d'Arrels encarregat de la recerca de pisos, explica que a Barcelona "un pis que fa tres anys el podíem llogar per 450 euros ara el trobem per 700". "Els preus s'encareixen any rere any i des de la crisi s'ha anat agreujant el problema". La situació cada vegada és més complicada. El preu mitjà de lloguer a la ciutat de Barcelona supera els 950 euros: un 9% més que fa dos anys i un 35% més que fa cinc. Aquesta dificultat per trobar pisos s'agreuja per la carència d'habitatge públic a la ciutat: aquest 2019 no hem pogut incorporar cap pis públic.
  Pisos petits per sobre del preu de mercat
  "No hi ha pisos a Barcelona que s'adaptin a les nostres necessitats", assegura en Jordi Gironella. L'increment dels preus està lligat a una altra problemàtica, la manca d'oferta de pisos que encaixin amb el pressupost i, alhora, les necessitats de les persones que aten l'entitat: habitatges petits de 30 o 40 metres quadrats, amb cèdula d'habitabilitat, que tinguin una parada de metro a prop i que disposin d'ascensor.
  Aquests requisits, asseguren, són molt importants, "no podem aïllar la persona i deixar-la sense comunicació. L'allotjament ha de tenir un accés fàcil ja que moltes persones són grans i tenen problemes de mobilitat", apunta Sánchez.
  Cada setmana en Jordi Gironella rastreja les principals pàgines web que ofereixen pisos de lloguer i constata que "els pisos barats que busquem tenen molta demanda i quan n'hi ha algun que ens interessa hem d'anar-hi volant".
  A Barcelona els pisos petits tenen un cost per metre quadrat superior a la mitjana, que actualment és de 13,75 euros/m2, segons dades de l'Ajuntament. La meitat dels pisos que lloguen al mercat ordinari superen el preu mitjà de la ciutat i vuit d'ells estan per sobre dels 20 euros/m2.
  Actualment el pis més car que lloga l'entitat, al districte de Sants-Montjuïc, costa 950 euros al mes i té 40m2. En aquest mateix districte hi ha el pis més petit: 20m2 i un preu de 400 euros mensuals.
  Marxar de Barcelona té conseqüències
  "Com que els lloguers s'han elevat tant a Barcelona ens en anem a altres ciutats", explica Gironella. Actualment Arrels lloga pisos a L'Hospitalet de Llobregat, Badalona, Santa Coloma de Gramenet, Vilassar de Mar, Granollers i Rubí.
  Recórrer a municipis propers és l'única alternativa que tenim per seguir oferint allotjament, però això no sempre beneficia les persones ateses. "Allotjar-se lluny i en un lloc desconegut dificulta el seu procés d'arrelament ja que, a més de recuperar l'autonomia, la confiança i l'autoestima, han de tornar a establir vincles i adaptar-se a un nou entorn", assegura Gironella.
  Aposta per l'allotjament estable
  A Barcelona hi ha 1.200 persones vivint al carrer, una xifra que va en augment, igual que les persones que atenem al centre obert d'Arrels. L'increment del sensellarisme i dels preus dels lloguers són dues de les cares de la vulneració del dret a l'habitatge.
  "Des d'Arrels no ens cansem d'explicar que és possible aconseguir que ningú hagi de dormir al carrer i per això reivindiquem més habitatge públic –a la ciutat no arriba al 2%— i polítiques i recursos que mirin a llarg termini", asseguren a l'entitat.
  Mentrestant, volem seguir oferint allotjament estable a persones sense llar. "Si la ciutadania no ens dona un cop de mà haurem de posar el fre, necessitem suport per tenir més capacitat d'acció i poder oferir més habitatge", afirma Busquets.